Adliya vazirligi tomonidan ma’lumotlarni yangi server qurilmalariga ko‘chirish rejalashtirilmoqda. Foto: 123RF 29 avgust soat 19-00 dan 1 sentabr soat 19-00 ga qadar “Notarius” avtomatlashtirilgan axborot tizimining ish faoliyati to‘xtatib turiladi. Bu haqda Adliya vazirligi matbuot xizmati xabar berdi. Xabarda aytilishicha, “Notarius” avtomatlashtirilgan axborot tizimida kuzatilayotgan muammolarni hal qilish, tizimning uzluksiz ishlashini ta’minlash maqsadida Adliya vazirligi tomonidan ma’lumotlarni yangi server qurilmalariga ko‘chirish rejalashtirilmoqda. “Sizdan ushbu holatni inobatga olib, shu kunlarda fuqarolarga qabul belgilamasligingiz, shuningdek, notarial idora faoliyat yuritmasligi to‘g‘risida binoning kirish joyiga e’lon joylashtirishingiz so‘raladi”, deyiladi xabarda.